**Jyri Junnila** (s. 7. huhtikuuta 1984 Raahe) on suomalainen entinen jääkiekkoilija, pelipaikaltaan oikea laitahyökkääjä. Junnila pelasi urallaan SM-liigaa Oulun Kärpissä, Kalevan Pallossa, Tapparassa ja Saimaan Pallossa yhteensä 661 runkosarjaottelua tehopistein 71+95=166 ja 72 playoff-ottelua tehopistein 7+7=14. Hän voitti Kärpissä Suomenmestaruuden vuosina 2004, 2007 ja 2018. Junnila voitti Kärpissä myös SM-hopeaa vuonna 2003 ja SM-pronssia vuonna 2006 sekä KalPassa SM-hopeaa vuonna 2017 ja SM-pronssia vuonna 2009. Hän oli voittamassa myös alle 20-vuotiaiden MM-pronssia vuonna 2004. Junnila tunnettiin SM-liigassa pääasiassa työteliäänä alempien ketjujen hyökkääjänä. Hän laukoi oikealta. Junnila toimii nykyään Raahen Jääkiekkoklubin valmennuspäällikkönä.

Ura
---

### Seuraura

Junnila on raahelaisen Teräs-Kiekon kasvatti. Hän siirtyi B-juniori-ikäisenä Oulun Kärppiin. Kaudella 2002–2003 Junnila oli Kärppien A-nuorten paras pistemies ja syöttäjä tehoilla 9+16=25. Hän teki SM-liigadebyyttinsä kevään 2003 pudotuspeleissä, joissa Junnila pelasi kolme ottelua. Hän voitti kauden päätteeksi SM-hopeaa.

Kaudella 2003–2004 Junnila pelasi SM-liigassa yhdeksän runkosarja- ja kahden playoff-ottelun verran tehden kaksi maalia. Hänen liigauransa avausmaali syntyi 29. marraskuuta 2003 vieraissa Tampereen Ilvestä vastaan. Junnila palkittiin ottelun *Ilta-Sanomien* yhden tähden tähtipelaajana. Hän voitti kauden päätteeksi Suomenmestaruuden. Kauden aikana miesten pelit tulivat Junnilalle tutuksi myös neljän Mestis-ottelun verran alle 20-vuotiaiden maajoukkueesta.

Heinäkuussa 2004 Junnila teki yksivuotisen sopimuksen Mestis-joukkue Kajaanin Hokin kanssa. Hänellä olisi ollut muitakin ottajia, mutta Junnilan seuravalinnan taustalla oli Kärppien ja Hokin välinen yhteistyö. Hän pelasi Hokissa ensimmäisen kokonaisen kautensa miesten peleissä ja teki pudotuspelit mukaan lukien yhteensä 46 ottelussa tehot 10+9=19. Toukokuussa 2005 Junnila teki vuoden mittaisen jatkosopimuksen Hokin kanssa. Hän kuitenkin harjoitteli kesällä 2005 Kärppien liigaringissä ja sai paikan joukkueesta kaudeksi 2005–2006. Junnila pelasi Kärpissä varsinaisen tulokaskautensa SM-liigassa ja teki 43 runkosarjaottelussa tehot 3+5=8. Hän voitti SM-pronssia keväällä 2006. Pian tämän jälkeen Junnila teki kaksivuotisen jatkosopimuksen Kärppien kanssa.

Kaudella 2006–2007 Junnila teki runkosarjassa viisi pistettä ja voitti keväällä 2007 Suomenmestaruuden. Hän siirtyi kuitenkin voimassa olevasta sopimuksestaan huolimatta tämän jälkeen kaksivuotisella sopimuksella Kalevan Palloon suuremman vastuun perässä. Junnila teki KalPassa yhden kauden piste-ennätyksensä kaudella 2007–2008 tehoilla 11+15=26, joilla hän oli joukkueen viidenneksi tehokkain pelaaja. Junnilan toinen kausi 2008–2009 KalPassa päättyi SM-pronssiin.

Elokuussa 2009 Junnila siirtyi Tapparaan kolmen kuukauden mittaiselle try-outille. Hän sai marraskuussa loppukauden kattavan sopimuksen joukkueeseen. Junnila oli myös Tappara-kauden päätyttyä pitkään vapaana agenttina, kunnes hän palasi Ouluun ja siirtyi toistaiseksi voimassa olevalla sopimuksella Mestiksen nousijajoukkue Kiekko-Laseriin syyskuussa 2010. Junnila teki siellä 20 ottelussa 14 maalia, joilla hän oli runkosarjan päättyessäkin joukkueen paras maalintekijä. Marraskuussa 2010 Junnila siirtyi joulutaukoon asti ulottuvalla sopimuksella Saimaan Palloon. SaiPa-pestin päätyttyä joulukuussa 2010 hän siirtyi kevääseen 2012 asti ulottuvalla sopimuksella Kalevan Palloon. Joulukuussa 2011 sopimuksen kestoa pidennettiin kevääseen 2015 saakka.

Kaudella 2013–2014 Junnila pelasi loukkaantumisten takia vain 35 runkosarjaottelua. Hän jäi kauden 2014–2015 jälkeen ilman sopimusta, mutta Junnila palasi KalPaan lokakuussa 2015 kuukauden mittaisella sopimuksella paikkaamaan loukkaantumisia. Marraskuussa hänen sopimustaan jatkettiin kauden 2015–2016 loppuun. Junnilan sopimuksessa oli myös yhden vuoden optio, jonka KalPa käytti toukokuussa 2016. Kauden 2016–2017 päätteeksi hän voitti SM-hopeaa.

Junnila palasi kaudeksi 2017–2018 kaksivuotisella sopimuksella Oulun Kärppiin. Hänen roolinsa jäi varsin pieneksi ja Junnila pelasi lähinnä rotaatiopelaajana alemmissa ketjuissa. Hän voitti kauden päätteeksi Suomenmestaruuden. Junnilan rooli Kärpissä jäi melko pieneksi myös kaudella 2018–2019. Tammikuussa 2019 seura purki hänen sopimuksensa, kun Junnilalle ei löytynyt sopivaa roolia Kärpistä. Samana päivänä hänen vahvistettiin palaavan loppukauden kattavalla sopimuksella KalPaan. 16. helmikuuta 2019 Junnilasta tuli KalPan seurahistorian eniten SM-liigan runkosarjaotteluita pelannut pelaaja, kun hän nousi 404. ottelullaan tilastossa Jussi Timosen ohi. Junnilalla oli kauden päätteeksi pelattuna 415 ottelua. Timosen ennätyksen rikkoi loppukaudella myös kaksi ottelua vähemmän pelannut Tommi Jokinen.

Alkukaudella 2019–2020 Junnila osallistui Kärppien SM-liigajoukkueen jääharjoituksiin, kunnes marraskuussa 2019 hän palasi ottelukohtaisella sopimuksella Mestis-joukkue Kajaanin Hokkiin. Siirtotakarajalla, helmikuussa 2020 Junnila teki joukkueen kanssa loppukauden kattavan jatkosopimuksen. Toukokuussa 2020 hänen vahvistettiin lopettavan pelaajauransa, kun Junnila nimettiin Raahen Jääkiekkoklubin uudeksi valmennuspäälliköksi.

### Maajoukkueura

Junnila kuului alle 20-vuotiaiden MM-pronssia voittaneeseen joukkueeseen vuonna 2004. Yhteensä hän pelasi 20 nuorten ja 17 poikien maaottelua.

Junnila valittiin Pohjola-leirin tähdistökentälliseen vuonna 2001.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2002–2003 | Kärpät | SM-liiga | – | – | – | – | – | 3 | 0 | 0 | 0 | 0 |
| 2003–2004 | Suomi U20 | Mestis | 4 | 2 | 0 | 2 | 0 | – | – | – | – | – |  |  |  |  |  |  | JMM | 7 | 1 | 0 | 1 | 0 |
|  | Kärpät | SM-liiga | 9 | 2 | 0 | 2 | 0 | 2 | 0 | 0 | 0 | 0 | Kanada-malja |
| 2004–2005 | Hokki | Mestis | 42 | 9 | 8 | 17 | 14 | 4 | 1 | 1 | 2 | 2 |
| 2005–2006 | Kärpät | SM-liiga | 43 | 3 | 5 | 8 | 6 | – | – | – | – | – |
| 2006–2007 | Kärpät | SM-liiga | 53 | 3 | 2 | 5 | 6 | 1 | 0 | 0 | 0 | 0 | Kanada-malja |
| 2007–2008 | KalPa | SM-liiga | 50 | 11 | 15 | 26 | 14 | – | – | – | – | – |
| 2008–2009 | KalPa | SM-liiga | 58 | 9 | 12 | 21 | 20 | 12 | 2 | 1 | 3 | 2 |
| 2009–2010 | Tappara | SM-liiga | 58 | 9 | 10 | 19 | 14 | 9 | 1 | 2 | 3 | 2 |
| 2010–2011 | Kiekko-Laser | Mestis | 20 | 14 | 7 | 21 | 14 | – | – | – | – | – |
|  | SaiPa | SM-liiga | 11 | 3 | 2 | 5 | 2 | – | – | – | – | – |
|  | KalPa | SM-liiga | 16 | 1 | 1 | 2 | 4 | 3 | 0 | 0 | 0 | 0 |
| 2011–2012 | KalPa | SM-liiga | 40 | 6 | 12 | 18 | 10 | 6 | 0 | 1 | 1 | 0 |
| 2012–2013 | KalPa | SM-liiga | 55 | 2 | 8 | 10 | 8 | 2 | 0 | 0 | 0 | 0 |
| 2013–2014 | KalPa | SM-liiga | 35 | 2 | 2 | 4 | 10 | – | – | – | – | – |
| 2014–2015 | KalPa | SM-liiga | 60 | 3 | 1 | 4 | 12 | 6 | 0 | 0 | 0 | 0 |
| 2015–2016 | KalPa | SM-liiga | 34 | 0 | 5 | 5 | 4 | 3 | 0 | 0 | 0 | 0 |
| 2016–2017 | KalPa | SM-liiga | 51 | 9 | 12 | 21 | 8 | 18 | 4 | 3 | 7 | 6 |
| 2017–2018 | Kärpät | SM-liiga | 55 | 5 | 5 | 10 | 6 | 7 | 0 | 0 | 0 | 2 | Kanada-malja |
| 2018–2019 | Kärpät | SM-liiga | 17 | 1 | 1 | 2 | 2 | – | – | – | – | – |
|  | KalPa | SM-liiga | 16 | 2 | 2 | 4 | 25 | – | – | – | – | – |
| 2019–2020 | Hokki | Mestis | 26 | 1 | 4 | 5 | 16 | – | – | – | – | – |
| 16 kautta | yhteensä | SM-liiga | 661 | 71 | 95 | 166 | 151 | 72 | 7 | 7 | 14 | 12 |
| 4 kautta | yhteensä | Mestis | 92 | 26 | 19 | 45 | 44 | 4 | 1 | 1 | 2 | 2 |

Lähteet
-------

* Jyri Junnila The Internet Hockey Databasessa (englanniksi)
* Jyri Junnila Eurohockey-sivustolla (englanniksi)
* Jyri Junnila *Elite Prospects*. Everysport Media Group AB.  (englanniksi)

### Viitteet

1. 1 2  661 liigaottelun verran kokemusta hyökkäykseen – Jyri Junnila liittyy Hokin vahvuuteen *hokki.fi*.  20.11.2019. Hokki Kainuu Oy. Viitattu 20.11.2019.
2. 1 2  Pönniö, Toni: Oho! Liiga-joukkueen luottosoturi teki viikonloppuna kaikessa hiljaisuudessa historiaa *suomikiekko.com*.  18.2.2019. Nordic Sport Media. Viitattu 26.3.2019.
3. 1 2 3 4 5 6 7 8 9 10  Jyri Junnila *Elite Prospects*. Everysport Media Group AB.  (englanniksi)
4. ↑  Moilanen, Mika: Jyri Junnila – taitava Hokki-lahjakkuus *Jatkoaika.com*.  6.12.2004. Jatkoaika r.y. Viitattu 2.8.2011.
5. ↑  Elite Prospects - Kärpät U20 *eliteprospects.com*. Everysport Media Group. Viitattu 20.3.2019. (englanniksi)
6. ↑  Tilastot – Liiga *liiga.fi*.  29.11.2003. Jääkiekon SM-liiga Oy. Viitattu 2.8.2011.
7. ↑  Kärppähyökkääjä Jyri Junnila Hokkiin *Jatkoaika.com*.  2.7.2004. Jatkoaika r.y. Viitattu 2.8.2011.
8. ↑  Hokille viisi uutta sopimusta *Jatkoaika.com*.  27.5.2005. Jatkoaika r.y. Viitattu 2.8.2011.
9. ↑  Normio Kärppiin, Junnilalle jatkoa *Jatkoaika.com*.  24.4.2006. Jatkoaika r.y. Viitattu 2.8.2011.
10. ↑  KalPaan kokeneita liigapelaajia *Jatkoaika.com*.  16.4.2007. Jatkoaika r.y. Viitattu 2.8.2011.
11. ↑  Elite Prospects - KalPa *eliteprospects.com*. Everysport Media Group. Viitattu 20.3.2019. (englanniksi)
12. ↑  Tappara testaa Jyri Junnilaa *Jatkoaika.com*.  5.8.2009. Jatkoaika r.y. Viitattu 2.8.2011.
13. ↑  Tappara solmi jatkosopimuksia *Jatkoaika.com*.  1.11.2009. Jatkoaika r.y. Viitattu 2.8.2011.
14. ↑  Aku Joki-Erkkilä jatkaa K-Laserissa *Jatkoaika.com*.  3.9.2010. Jatkoaika r.y. Viitattu 2.8.2011.
15. ↑  Lappeenrantaan lisää hyökkääjiä *Jatkoaika.com*.  17.11.2010. Jatkoaika r.y. Viitattu 2.8.2011.
16. ↑  Jyri Junnilan matka jatkuu Kuopioon *Jatkoaika.com*.  16.12.2010. Jatkoaika r.y. Viitattu 2.8.2011.
17. ↑  KalPalle kolme pitkää jatkosopimusta *Jatkoaika.com*.  28.12.2011. Jatkoaika r.y. Viitattu 15.6.2012.
18. ↑  Junnila täydentämään KalPan hyökkäystä *Jatkoaika.com*.  1.10.2015. Jatkoaika r.y. Viitattu 24.1.2016.
19. ↑  KalPa jatkoi kahden hyökkääjänsä sopimuksia *Jatkoaika.com*.  6.11.2015. Jatkoaika r.y. Viitattu 24.1.2016.
20. ↑  Jyri Junnila lunasti sopimuksensa option ja jatkaa KalPassa *kalpa.fi*.  4.5.2016. KalPa Hockey Oy. Viitattu 2.5.2017.
21. ↑  Kärpille vahvistuksia puolustukseen ja hyökkäykseen *Jatkoaika.com*.  2.5.2017. Jatkoaika r.y. Viitattu 2.5.2017.
22. ↑  Korhonen, Jarmo: Tässä on Kärppien huikea mestarijoukkue pelaaja pelaajalta *is.fi*.  14.9.2017. Sanoma Media Finland Oy. Viitattu 2.5.2018.
23. ↑  Peltonen, Heidi: Kärpät purki Jyri Jun­ni­lan so­pi­muk­sen, hyök­kää­jä siirtyy lop­pu­kau­dek­si KalPaan *kaleva.fi*.  31.1.2019. Kaleva Oy. Viitattu 15.5.2020.
24. ↑  Jyri Junnila vahvistaa KalPaa loppukauden ajan *kalpa.fi*.  30.1.2019. KalPa Hockey Oy. Viitattu 31.1.2019.
25. ↑  Elite Prospects - Liiga Stats All-time totals/team *eliteprospects.com*. Everysport Media Group. Viitattu 26.3.2019. (englanniksi)
26. ↑  Junnila, Tamminen ja Palojärvi jatkavat Hokissa *hokki.fi*.  16.2.2020. Hokki Kainuu Oy. Viitattu 16.2.2020.
27. ↑  Liigakonkari Junnila vaihtaa pelihommista valmennustehtäviin *Jatkoaika.com*.  15.5.2020. Jatkoaika r.y. Viitattu 15.5.2020.
28. ↑  Tappara – Pelaajat I J *tappara.fi*. Tamhockey Oy. Viitattu 5.7.2013.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |